Title: ข้อบัญญัติองค์การบริหารส่วนตำบลบ้านใหม่ไชยมงคล เรื่อง การลดหย่อนและการยกเว้นหรือลดภาษีบำรุงท้องที่ พ.ศ. 2550

ข้อบัญญัติองค์การบริหารส่วนตำบลบ้านใหม่ไชยมงคล

ข้อบัญญัติองค์การบริหารส่วนตำบลบ้านใหม่ไชยมงคล
เรื่อง
การลดหย่อนและการยกเว้นหรือลดภาษีบำรุงท้องที่
พ.ศ.
๒๕๕๐[๑]

โดยที่เป็นการสมควรตราข้อบัญญัติองค์การบริหารส่วนตำบลบ้านใหม่ไชยมงคล
ว่าด้วยการลดหย่อนและการยกเว้นหรือลดภาษีบำรุงท้องที่ ในเขตองค์การบริหารส่วนตำบลบ้านใหม่ไชยมงคล

อาศัยอำนาจตามความในมาตรา ๗๑ มาตรา ๗๔
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ และแก้ไขเพิ่มเติม
(ฉบับที่ ๕) พ.ศ. ๒๕๔๖ ประกอบกับมาตรา ๒๒ แห่งพระราชบัญญัติภาษีบำรุงท้องที่ พ.ศ.
๒๕๐๘ และแก้ไขเพิ่มเติม (ฉบับที่ ๓) พ.ศ. ๒๕๔๓ องค์การบริหารส่วนตำบลบ้านใหม่ไชยมงคล
โดยได้รับความเห็นชอบจากสภาองค์การบริหารส่วนตำบลบ้านใหม่ไชยมงคลและนายอำเภอทุ่งเสลี่ยม
จึงตราข้อบัญญัติขึ้นไว้ ดังนี้

ข้อ ๑
 ข้อบัญญัตินี้เรียกว่า ข้อบัญญัติองค์การบริหารส่วนตำบลบ้านใหม่ไชยมงคล
เรื่อง การลดหย่อนและการยกเว้นหรือลดภาษีบำรุงท้องประจำปี พ.ศ. ๒๕๕๐

ข้อ ๒
 ข้อบัญญัตินี้ให้ใช้บังคับเมื่อพ้นกำหนดเจ็ดวันนับแต่วันที่ได้ปิดประกาศโดยเปิดเผย
ณ ที่ทำการองค์การบริหารส่วนตำบลบ้านใหม่ไชยมงคล เป็นต้นไป

ข้อ ๓
 ในข้อบัญญัติองค์การบริหารส่วนตำบลนี้
ที่ดิน หมายความว่า พื้นที่ดิน
และให้หมายความรวมถึงพื้นที่ที่เป็นภูเขา ลำคลอง หรือที่มีน้ำด้วย
เจ้าของที่ดิน หมายความว่า
บุคคล หรือคณะบุคคลไม่ว่าจะเป็นบุคคลธรรมดา
หรือนิติบุคคลซึ่งมีกรรมการสิทธิ์ในที่ดิน
หรือครอบครองอยู่ในที่ดินที่ไม่เป็นกรรมสิทธิ์ของเอกชน
ปี หมายความว่า ปีปฏิทิน

ข้อ ๔
 บุคคลธรรมดาซึ่งเป็นเจ้าของที่ดินแปลงเดียวหรือหลายแปลงรวมกันที่อยู่ในเขตตำบลบ้านใหม่ไชยมงคล
อำเภอทุ่งเสลี่ยม จังหวัดสุโขทัย และใช้ที่ดินนั้นเป็นที่อยู่อาศัยของตน
เป็นที่เลี้ยงสัตว์ของตน หรือประกอบกสิกรรมของตน ให้ลดหย่อนไม่ต้องเสียภาษีบำรุงท้องที่
ตามความเป็นจริงได้จำนวนสามไร่
ในกรณีที่บุคคลธรรมดาหลายคนเป็นเจ้าของที่ดินร่วมกันให้ได้รับการลดหย่อนตามเกณฑ์ที่กำหนดไว้ในวรรคหนึ่ง

ข้อ ๕
 ที่ดินที่มีสิ่งปลูกสร้างและสิ่งปลูกสร้างนั้นเป็นสถานการค้าหรือให้เช่า
ไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น

ข้อ ๖
 ที่ดินที่ใช้ในการเพาะปลูก
ถ้าในปีล่วงมาแล้วการเพาะปลูกในบริเวณนั้นเสียหายมากผิดปกติ
หรือทำการเพาะปลูกไม่ได้ด้วยเหตุอันเป็นพ้นวิสัยที่จะป้องกันได้โดยทั่ว
เมื่อผู้ว่าราชการจังหวัดสุโขทัยพิจารณา ยกเว้นหรือลดหย่อนภาษีบำรุงท้องที่แล้ว
ให้ปฏิบัติตามที่ผู้ว่าราชการจังหวัดพิจารณาสั่งการ

ข้อ ๗
 ให้นายกองค์การบริหารส่วนตำบลบ้านใหม่ไชยมงคล
รักษาการให้เป็นไปตามข้อบัญญัติและให้มีอำนาจออกระเบียบ ข้อบังคับ
คำสั่งหรือประกาศ เพื่อให้เป็นไปตามข้อบัญญัตินี้
บรรดาระเบียบ ข้อบังคับ ประกาศ คำสั่ง
เมื่อได้ประกาศไว้โดยเปิดเผย ณ ที่ทำการองค์การบริหารส่วนตำบลบ้านใหม่ไชยมงคล
แล้วให้ใช้บังคับได้

ประกาศ
ณ วันที่ ๑๐ กันยายน พ.ศ. ๒๕๕๑
ประจวบ
 ชุมดวง
นายกองค์การบริหารส่วนตำบลบ้านใหม่ไชยมงคล

ปริยานุช/ผู้จัดทำ
๗ พฤษภาคม
๒๕๕๒

[๑]
ราชกิจจานุเบกษา เล่ม ๑๒๖/ตอนที่ ๔๘ ง/หน้า ๑๔๐/๓๐ เมษายน ๒๕๕๒